নিজস্ব প্রতিবেদন: পরিবর্তনের ঢেউয়ে ২০১১ সালে ভেঙে তছনছ হয়েছিল সিপিএমের দুর্গ। সেই পরিবর্তনের সোপান তৈরিতে বড় ভূমিকা ছিল সুশীল সমাজের। বাম জমানার শেষের দিকে মমতা বন্দ্যোপাধ্যায়ের পাশে এসে দাঁড়িয়েছিল প্রবাসী ও বুদ্ধিজীবী বাঙালিরা। সেই পথেই এবার বিজেপি। ২০১৯ সালের আগে প্রবাসী ও সুশীল বাঙালিদের নিয়ে মঞ্চকে ময়দানে নামাতে চাইছে গেরুয়া শিবির। রবিবার ওই মঞ্চের লোগো উন্মোচিত হবে দিল্লিতে।  'সেভ ডেমোক্রেসি, সেভ বাংলা'কে সামনে রেখে বুদ্ধিজীবী ও প্রবাসী বাঙালিদের একমঞ্চে আনতে চাইছে বিজেপি। এতে যোগ দেবেন দেশ-বিদেশের বাঙালিরা। মঞ্চের আবেদন, 'এই শাসকের হাত থেকে বাংলাকে বাঁচান।' রবিবার এই মঞ্চের লোগোর উন্মোচন হবে রাজধানীতে।  পঞ্চায়েত ভোটের জনাদেশে স্পষ্ট, বাংলায় বিজেপিই এখন প্রধান বিরোধী। বাম-কংগ্রেসকে ছাপিয়ে দ্রুতগতিতে উঠে এসেছে গেরুয়া শিবির। জঙ্গলমহলের জেলাগুলিতে তাদের উত্থান চোখে পড়ার মতো। এই প্রেক্ষাপটে বিজেপিকে আরও বাঙালিয়ানার রঙে রাঙাতে প্রবাসী ও সুশীল বাঙালিদের বিজেপি নেতৃত্ব কাছে টানার চেষ্টা চালাচ্ছে বলে মত অনেকের।